# משחקי אסיה

משחקי אסיה| סמליל משחקי אסיה |
|
תאריך ייסוד |
1951  |
|
ארגון מפעיל |
המועצה האולימפית של אסיה  |
|   |

**משחקי אסיה** (באנגלית: **Asian Games**), המכונים גם ה**אסיאדה** (בלועזית: **Asiad**), הם אירוע ספורט רב-ענפי (בדומה למשחקים האולימפיים), הנערך אחת לארבע שנים בהשתתפות ספורטאים מיבשת אסיה. המשחקים מאורגנים על ידי המועצה האולימפית של אסיה (OCA), תחת פיקוחו של הוועד האולימפי הבין-לאומי (IOC). משחקי אסיה נערכו לראשונה בשנת 1951 בעיר ניו דלהי, ומאז הקמתם מקבל המנצח בכל תחרות מדליית זהב, המקום השני מקבל מדליית כסף, והמקום השלישי מקבל מדליית ארד.

המשתתפים מוכנסים למשחקים על ידי הוועד האולימפי הלאומי שלהם, ומייצגים במשחקים את המדינה שבה הם מחזיקים באזרחות. במהלך טקסי קבלת המדליות מנוגנים המנונים לאומיים ומונפים דגלים, ובנוסף ישנו דירוג רשמי המציג את מספר המדליות בהן זכתה כל מדינה. במשחקים מיוצגים בעיקר לאומים מזוהים, אך גם מספר קטן של מדינות לא ריבוניות מורשות להשתתף במשחקים. הרפובליקה הסינית (טאיוואן) מתחרה תחת השם Chinese Taipei, בשל מעמדה הבין-לאומי של טאיוואן.

בתחילה משחקי אסיה נערכו כל שלוש שנים, אך החל ממשחקי אסיה ה-3 הוחלט לקיים אותם כל ארבע שנים. ב-2009 החליט הוועד האולימפי של אסיה שהמשחקים ייערכו שנה אחת לפני המשחקים האולימפיים, ובעקבות כך משחקי אסיה ה-19 ייערכו ב-2023 ולא ב-2022. בשנת 2010 נערכו לראשונה אחרי סיום המשחקים גם תחרות ספורט נכים, בשם משחקי אסיה הפאראלימפיים.

משנת 1986 מתקיימים גם משחקי החורף של אסיה אחת לכמה שנים.

בעבר, גם ישראל השתתפה במשחקי אסיה ואף זכתה במדליות, עד להדחתה לאחר הצבעה על חרם נגדה (ראו **ישראל במשחקי אסיה**) בסוף שנות השבעים ובתחילת שנות השמונים, וזאת מטעם הוועד האולימפי של אסיה.

## היסטוריה

מארחות הטורניר עד 2014. הנקודות האדומות הן הערים המארחות
מקורם של משחקי אסיה הוא ב"משחקי האליפות של המזרח הרחוק", אירוע ספורט שנערך בתחילת המאה ה-20 בין האימפריה היפנית, הרפובליקה הסינית, והפיליפינים. המשחקים הראשונים נערכו במנילה בשנת 1913. מאוחר יותר הצטרפו מדינות נוספות מהאזור, ביניהן הונג קונג (כמושבה בריטית), ממלכת תאילנד, חברת הודו המזרחית הבריטית (מלזיה), וחברת הודו המזרחית ההולנדית (אינדונזיה). המשחקים נפסקו כאשר יפן פלשה לסין, והחלה מלחמת סין–יפן השנייה שהובילה למלחמת העולם השנייה.

לאחר סיום מלחמת העולם השנייה, מספר מדינות אסיאתיות השיגו את עצמאותן. אותן מדינות שאפו להקים תחרות ספורט אסיאתית, שבה יוצגו לראווה כוחן ועצמאותן של המדינות האסיאתיות החדשות. בזמן אולימפיאדת לונדון 1948 העלה נציג הוועד האולימפי ההודי, גורו דט סונדי, את הרעיון להקמת משחקי ספורט אסיאתיים לנציגי המדינות האחרות. הוחלט להקים פדרציית ספורט אסיאתית, ואכן בשנת 1949 הוקמה פדרציה זו בשם פדרציית המשחקים האסייתית. הוחלט לקיים את המשחקים האסייתיים הראשונים בניו דלהי, בירת הודו, בשנת 1951, ולערוך את התחרות אחת לארבע שנים.

בשנת 1962 נוצרו בפדרציה חילוקי דעות בנוגע להכנסתן של הרפובליקה הסינית וישראל למשחקים. מארחת המשחקים, אינדונזיה, התנגדה לקבלת שתי המדינות ולפיכך הן לא השתתפו. במשחקים הבאים, לעומת זאת, השתתפו שתי המדינות. בשנת 1970 נאלצה קוריאה הדרומית לוותר על אירוח המשחקים בשל בעיות ביטחוניות באירוח המשלחת של קוריאה הצפונית, ומארחת התחרות הקודמת, תאילנד, הסכימה לארח את התחרות פעם נוספת בעיר בנגקוק תוך שימוש במשאבים הדרום קוריאנים. במשחקים בשנת 1974 השתתפה סין בפעם הראשונה, לאחר שבשנת 1973 הכירו בה רשמית ארצות הברית ומספר מדינות נוספות. במקביל, הרפובליקה הסינית הפסיקה להשתתף במשחקים. בשנת 1978, פקיסטן נאלצה גם היא לוותר על אירוח המשחקים בשל סכסוכים עם בנגלדש והודו. תאילנד אירחה את המשחקים פעם נוספת בשל כך.

מדינות אסיה החליטו לשנות את חוקת פדרציית המשחקים האסייתית. הוקמה עמותה חדשה, בשם המועצה האולימפית של אסיה, בנובמבר 1981. הוועד החל לפקח על המשחקים באופן רשמי משנת 1986. הוחלט להרחיק את ישראל ונציגיהם מהמועצה החדשה, על אף שישראל לא השתתפה במשחקים משנת 1974, ולבקש מהמדינה לעבור לשחק באירופה. כמו כן, הוחלט להתיר מחדש השתתפות של משלחת מהרפובליקה הסינית, אולם בשם "טאייפי הסינית" (Chinese Taipei) ואכן הוחזרה המדינה לקראת המשחקים בשנת 1990.

לאחר פירוק ברית המועצות, החליט הוועד לצרף את המדינות החדשות שקמו בשטח אסיה, למרות התנגדות של חלק מחברות המועצה. מדינות אלה היו קזחסטן, קירגיזסטן, אוזבקיסטן, טורקמניסטן וטג'יקיסטן, והן החלו להשתתף במשחקים משנת 1994.

בשנת 2006 אוסטרליה ביקשה להצטרף לוועד האולימפי ולהשתתף במשחקים (על בסיס חברותה בקונפדרציית הכדורגל של אסיה והשתתפותה בגביע אסיה בכדורגל), אולם נשיא הוועד דחה את בקשתה בטענה שהיא לא תהיה הוגנת למדינות אוקיאניה הקטנות.

האנוי בירת וייטנאם נבחרה לארח את המשחקים ב-2019 אך בשל עיכובים בהכשרת התשתיות ואילוצים שונים נאלצה לסגת מהאירוח. במכרז המחודש זכתה אינדונזיה לארח שוב את המשחקים בג'קרטה ובחרה להקדים אותם ל-2018. אגב במכרז המקורי לאירוח המשחקים ב-2019, התמודדה מול האנוי הצעת האירוח של אינדונזיה לארח את המשחקים בעיר סורביה.

## רשימת משחקי אסיה

| שנה | משחקים | עיר מארחת | מדינה | תאריך | ספורטאים | מדינות | ענפי ספורט | מרב מדליות הזהב |
| --- | --- | --- | --- | --- | --- | --- | --- | --- |
| 1951 | I | ניו דלהי | הודו הודו | 4–11 במרץ | 489 | 11 | 6 | יפן יפן |
| 1954 | II | מנילה | הפיליפינים הפיליפינים | 1–9 במאי | 970 | 19 | 8 | יפן יפן |
| 1958 | III | טוקיו | יפן יפן | 24 במאי – 1 ביוני | 1,820 | 16 | 13 | יפן יפן |
| 1962 | IV | ג'קרטה | אינדונזיה אינדונזיה | 24 באוגוסט – 4 בספטמבר | 1,460 | 12 | 13 | יפן יפן |
| 1966 | V | בנגקוק | תאילנד תאילנד | 9–20 בדצמבר | 1,945 | 16 | 14 | יפן יפן |
| 1970 | VI | בנגקוק | תאילנד תאילנד | 9–20 בדצמבר | 2,400 | 16 | 13 | יפן יפן |
| 1974 | VII | טהראן | איראן איראן | 1–16 בספטמבר | 3,010 | 19 | 16 | יפן יפן |
| 1978 | VIII | בנגקוק | תאילנד תאילנד | 9–20 בדצמבר | 3,842 | 19 | 19 | יפן יפן |
| 1982 | IX | ניו דלהי | הודו הודו | 19 בנובמבר – 4 בדצמבר | 3,411 | 23 | 21 | הרפובליקה העממית של סין סין |
| 1986 | X | סיאול | קוריאה הדרומית קוריאה הדרומית | 20 בספטמבר – 5 באוקטובר | 4,839 | 22 | 25 | הרפובליקה העממית של סין סין |
| 1990 | XI | בייג'ינג | הרפובליקה העממית של סין סין | 22 בספטמבר – 7 באוקטובר | 6,122 | 36 | 29 | הרפובליקה העממית של סין סין |
| 1994 | XII | הירושימה | יפן יפן | 2–16 באוקטובר | 6,828 | 42 | 34 | הרפובליקה העממית של סין סין |
| 1998 | XIII | בנגקוק | תאילנד תאילנד | 6–20 בדצמבר | 6,554 | 41 | 36 | הרפובליקה העממית של סין סין |
| 2002 | XIV | פוסאן | קוריאה הדרומית קוריאה הדרומית | 29 בספטמבר – 14 באוקטובר | 7,711 | 44 | 38 | הרפובליקה העממית של סין סין |
| 2006 | XV | דוחה | קטר (מדינה) קטר | 1–15 בדצמבר | 9,520 | 45 | 39 | הרפובליקה העממית של סין סין |
| 2010 | XVI | גואנגג'ואו | הרפובליקה העממית של סין סין | 11–27 בנובמבר | 9,704 | 45 | 42 | הרפובליקה העממית של סין סין |
| 2014 | XVII | אינצ'ון | קוריאה הדרומית קוריאה הדרומית | 18 בספטמבר – 4 באוקטובר | 9,501 | 45 | 36 | הרפובליקה העממית של סין סין |
| 2018 | XVIII | ג'קרטה | אינדונזיה אינדונזיה | 18 באוגוסט – 2 בספטמבר | 11,300 | 45 | 40 | הרפובליקה העממית של סין סין |
| 2022 | XIX | האנגג'ואו | הרפובליקה העממית של סין סין | 23 בספטמבר – 8 באוקטובר | 11,909 | 45 | 40 | הרפובליקה העממית של סין סין |
| 2026 | XX | אאיצ'י-נגויה | יפן יפן | 19 בספטמבר – 4 באוקטובר | - | - | - | - |
| 2030 | XXI | דוחה | קטר (מדינה) קטר |  | - | - | - | - |
| 2034 | XXII | ריאד | ערב הסעודית ערב הסעודית |  | - | - | - | - |

## רשימת תחרויות הספורט

נכון למשחקים של 2010, נכללים במשחקים האסיאתיים 48 ענפי ספורט לגברים ולנשים. בנוסף נערכות תחרויות מיוחדות גם לנכים.

|  |  |  |
| --- | --- | --- |
| * אופניים
* אגרוף
* אתלטיקה
* בדמינטון
* בייסבול
* ביליארד
* גו
* ג'ודו
* גולף
* הוקי שדה
* היאבקות
* הרמת משקולות
* התעמלות
* התעמלות אומנותית
* התעמלות מכשירים
* וו-שו
 | * חתירה
* טאקוונדו
* טניס
* טניס שולחן
* טניס רך
* טריאתלון
* כדורגל
* כדוריד
* כדורמים
* כדורסל
* כדורעף
* כדורשק
* כדורעף חופים
* כדורת דשא
* סופטבול
* סיף
 | * דרגון בוט
* סקווש
* קבאדי
* קאנו/קיאק
* קליעה
* קראטה
* קרב חמש מודרני
* קריקט
* קשתות
* ריקודים סלוניים תחרותיים (דאנספורט)
* רכיבה
* רולר ספורט
* שח מט
* שיאנג-צ'י
* שחייה צורנית
* שחייה
 |

כמו כן נערכו משנת 2002 עד לשנת 2006 תחרויות פיתוח גוף, אולם הן אינן נערכות יותר.

## טבלת המדליות

### למעלה מ-50 מדליות זהב

| דירוג | אומה | זהב | כסף | ארד | סך הכול |
| --- | --- | --- | --- | --- | --- |
| 1 | הרפובליקה העממית של סין הרפובליקה העממית של סין | 1,473 | 994 | 720 | 3,187 |
| 2 | יפן יפן | 1,032 | 1,037 | 985 | 3,054 |
| 3 | קוריאה הדרומית קוריאה הדרומית | 745 | 663 | 827 | 2,235 |
| 4 | איראן איראן | 179 | 181 | 17 | 557 |
| 5 | קזחסטן קזחסטן | 155 | 158 | 244 | 557 |
| 6 | הודו הודו | 154 | 202 | 315 | 671 |
| 7 | תאילנד תאילנד | 132 | 175 | 239 | 586 |
| 8 | קוריאה הצפונית קוריאה הצפונית | 110 | 144 | 276 | 433 |
| 9 | טאיפיי הסינית טאיפיי הסינית | 99 | 144 | 276 | 519 |
| 10 | אינדונזיה אינדונזיה | 91 | 120 | 235 | 446 |
| 11 | אוזבקיסטן אוזבקיסטן | 84 | 120 | 138 | 342 |
| 12 | הפיליפינים הפיליפינים | 67 | 114 | 230 | 411 |
| 13 | מלזיה מלזיה | 63 | 101 | 148 | 312 |

### 49-10 מדליות זהב

| דירוג | אומה | זהב | כסף | ארד | סך הכול |
| --- | --- | --- | --- | --- | --- |
| 14 | פקיסטן פקיסטן | 44 | 63 | 97 | 204 |
| 15 | סינגפור סינגפור | 41 | 58 | 114 | 213 |
| 16 | קטר (מדינה) קטר | 43 | 31 | 56 | 130 |
| 17 | הונג קונג הונג קונג | 38 | 79 | 112 | 229 |
| 18 | בחריין בחריין | 37 | 25 | 23 | 85 |
| 19 | כווית כווית | 26 | 30 | 34 | 90 |
| 20 | מונגוליה מונגוליה | 25 | 46 | 91 | 162 |
| 21 | ערב הסעודית ערב הסעודית | 25 | 13 | 23 | 61 |
| 22 | וייטנאם וייטנאם | 17 | 71 | 88 | 176 |
| 23 | מיאנמר מיאנמר | 16 | 28 | 55 | 99 |
| 24 | סרי לנקה סרי לנקה | 11 | 10 | 20 | 41 |

### 9-1 מדליות זהב

| דירוג | אומה | זהב | כסף | ארד | סך הכול |
| --- | --- | --- | --- | --- | --- |
| 25 | סוריה סוריה | 9 | 7 | 16 | 32 |
| 26 | עיראק עיראק | 7 | 17 | 23 | 47 |
| 27 | איחוד האמירויות הערביות איחוד האמירויות הערביות | 7 | 17 | 17 | 41 |
| 28 | ירדן ירדן | 5 | 16 | 24 | 45 |
| 29 | לבנון לבנון | 5 | 5 | 8 | 18 |
| 30 | קירגיזסטן קירגיזסטן | 4 | 23 | 38 | 65 |
| 31 | טג'יקיסטן טג'יקיסטן | 4 | 7 | 17 | 28 |
| 32 | טורקמניסטן טורקמניסטן | 3 | 8 | 12 | 23 |
| 33 | קמבודיה קמבודיה | 3 | 2 | 4 | 9 |
| 34 | מקאו מקאו | 2 | 11 | 20 | 33 |
| 35 | בנגלדש בנגלדש | 1 | 5 | 6 | 12 |
| 36 | עומאן עומאן | 1 | 0 | 3 | 4 |
| 37 | הוועד האולימפי הבין-לאומי קוריאה | 1 | 1 | 2 | 4 |

### ללא מדליות זהב

| דירוג | אומה | זהב | כסף | ארד | סך הכול |
| --- | --- | --- | --- | --- | --- |
| 38 | נפאל נפאל | 0 | 2 | 22 | 24 |
| 39 | לאוס לאוס | 0 | 4 | 11 | 15 |
| 40 | אפגניסטן אפגניסטן | 0 | 4 | 7 | 11 |
| 41 | ברוניי ברוניי | 0 | 0 | 4 | 4 |
| 42 | תימן תימן | 0 | 0 | 2 | 2 |
| 43 | הרשות הפלסטינית הרשות הפלסטינית | 0 | 0 | 1 | 1 |

## ישראל במשחקי אסיה

 ערך מורחב – **ישראל במשחקי אסיה**

ישראל הייתה חברה בפדרציית משחקי אסיה והשתתפה חמש פעמים בתחרויות (1954, 1958, 1966, 1970 ו-1974) וזכתה ב-46 מדליות, מהן 18 זהב, 14 כסף ו-14 ארד. השתתפות ישראל נמנעה במשחקי ג'קרטה 1962 באינדונזיה, ב-בנגקוק 1978 בתאילנד וב-ניו דלהי 1982 בהודו, עקב סיבות פוליטיות. ישראל לא הוזמנה להשתתף במועצה האולימפית של אסיה, הגוף שהחליף את פדרציית משחקי אסיה ב-1982 בארגון המשחקים, ולכן לא השתתפה במשחקים שנערכו מאז.

## קישורים חיצוניים

 מדיה וקבצים בנושא **משחקי אסיה** בוויקישיתוף
* אתר האינטרנט הרשמי של משחקי אסיה

## הערות שוליים